גטסבי הגדול (סרט, 1974)

גטסבי הגדול (באנגלית: The Great Gatsby) הוא סרט קולנוע אמריקאי משנת 1974 בבימויו של ג'ק קלייטון, עם רוברט רדפורד, מיה פארו, סם ווטרסטון וברוס דרן בתפקידים הראשיים. התסריט נכתב על ידי פרנסיס פורד קופולה והוא מבוסס על הרומן גטסבי הגדול של סקוט פיצג'רלד משנת 1925. עיבודים נוספים לקולנוע היו ב-1926 (סרט אילם), ב-1949, ב-2000 (סרט טלוויזיה) וב-2013. העלילה מתרחשת בניו יורק ובלונג איילנד וממוקמת תרבותית וכרונולוגית במה שנודע כשנות העשרים הסוערות. ניק קארוויי (סם ווטרסטון) הוא סוכן איגרות חוב, שעבר לגור בבית קטן בעיירה ווסט אג בלונג איילנד. צמוד לביתו נמצאת אחוזה מפוארת שבה גר אדם עשיר בשם ג'יי גטסבי (רוברט רדפורד), הנוהג לערוך בביתו נשפים שאליהם מוזמנים ידוענים ואנשי חברה ידועים. הוא אינו מתערב בין החוגגים אלא משקיף מחדרו על האורחים הלבושים לפי האופנה האחרונה, רוקדים צ'ארלסטון על הדשא ובבריכה, ומשתכרים. איש אינו יודע מה מקור עושרו של גטסבי, והשמועות עליו הן רבות. מול ווסט אג נמצאת העיירה איסט אג, שאליה מגיע ניק בסירת מנוע כדי לבקר את דודניתו דייזי ביוקנן (מיה פארו). דייזי גרה באחוזה מפוארת עם בעלה טום ביוקנן (ברוס דרן) ועם בתם. ניק פוגש שם גם את חברתה הקרובה ג'ורדן בייקר (לואיס צ'ילס), שהיא גולפאית מקצועית. טום ביוקנן מקיים רומן מחוץ לנישואין עם מירטל וילסון (קארן בלק), אשתו של ג'ורג' וילסון (סקוט וילסון), בעל מוסך ותחנת דלק סמוכים. מירטל מקווה שיום אחד הוא יתגרש ויתחתן איתה אבל הוא מוכן רק שתשמש לו פילגש. יום אחד מוזמן ניק לנשף אצל גטסבי ואז מתחילה היכרות ביניהם. גטסבי רוצה להכניס אותו לעסקים ומכיר לו את שותפו מאיר וולפשהיים (הווארד דה סילבה), שהוא למעשה מהמר וגנגסטר ש"סידר" את תוצאת אליפות הבייסבול ב-1931, והרוויח על כך הון. ג'ורדן מגלה לניק על הקשר הרומנטי שהיה בין גטסבי ודייזי ומשכנעת אותו להסכים לפגישה ביניהם בביתו כהפתעה לדייזי. דייזי מגיעה לביתו של ניק שמקושט בפרחים של גטסבי, ומופתעת למצוא שם את אהובה מהעבר. הם עמדו כמעט לפני נישואין אבל דייזי העדיפה את טום העשיר על פני גטסבי שהיה אז עני. האהבה ניצתת מחדש, ולא נעלמת מעיני טום. דייזי, ג'ורדן, טום, גטסבי וניק נוסעים למלון פלאזה, שם מגלה דייזי הנרגשת את אהבתה לגטסבי. היא נוהגת לביתה במכוניתו הצהובה של גטסבי. בינתיים נועל ג'ורג' וילסון את מירטל בבית, אבל היא פורצת משם לכביש כשהיא רואה את המכונית הצהובה, וחושבת שטום נמצא בה. דייזי דורסת אותה למוות ובורחת משם. גטסבי לוקח על עצמו את האחריות על הדריסה, וג'ורג' מגיע לביתו כשהוא שוחה בבריכה, הורג אותו ביריית אקדח ומתאבד. ללוויה מגיעים רק ניק ואבא של גטסבי (רוברט בלוסום). לבסוף ממשיכים דייזי וטום את חייהם כרגיל, וניק עוזב את המקום. פרס אוסקר לעיצוב התלבושות הטוב ביותר - תאוני אלדרידג' פרס אוסקר לפסקול המיעובד הטוב ביותר - נלסון רידל פרס באפט"א לצילום הטוב ביותר - דאגלב סלוקומב פרס באפט"א לעיצוב התלבושות הטוב ביותר - תאוני אלדרידג' פרס באפט"א לעיצוב ההפקה הטוב ביותר - ג'ון בוקס פרס גלובוס הזהב לשחקנית המשנה הטובה ביותר - סרט קולנוע קארן בלק מועמדות לפרס גלובוס הזהב לשחקן המשנה הטוב ביותר - סרט קולנוע - ברוס דרן וסם ווטררסטון מועמדות לפרס גלובוס הזהב לשחקן חדש ומבטיח "גטסבי הגדול", במסד הנתונים הקולנועיים IMDb (באנגלית) "גטסבי הגדול", באתר AllMovie (באנגלית) "גטסבי הגדול", באתר Rotten Tomatoes (באנגלית) "גטסבי הגדול", באתר Box Office Mojo (באנגלית) "גטסבי הגדול", באתר Metacritic (באנגלית) "גטסבי הגדול", באתר אידיבי "גטסבי הגדול", במסד הנתונים הקולנועיים KinoPoisk (ברוסית) גטסבי הגדול, באתר TCM קדימון לגטסבי הגדול, באתר יוטיוב פסקול המוזיקה על רקע קטעים מהסרט, באתר יוטיוב השוואה בין גטסבי הגדול 1974 ו-2013, באתר יוטיוב פ. סבר, על ,'גטסבי הגדול' ,מאהלר ו'מגרש השדים', על המשמר, 10 במאי 1974